འང་དཔེ་འབབ་ཆུ་སྣ་ཚོགས་ཀྱི་རྫིང་བུས་ངོ་སྤྲོད་པ་ལགས། རྫིང་བུ་དེའང་སྣ་ཚོགས་སུ་སྣང་ཡང་ཆུའི་ངོ་བོར་རོ་གཅིག་པ་བཞིན་དུ་རང་གི་རིག་པ་འདིའང་སྣ་ཚོགས་སུ་སྣང་ཡང་སེམས་ཉིད་སྟོང་པའི་ངང་དུ་རོ་གཅིག་པ་ལགས། ད་ལྟར་གྱི་རིག་པ་ཆོས་ཉིད་མ་འགགས་པའི་རྩལ་ཅན་སྣང་སེམས་གཉིས་མེད་འདི་གཞི་སེམས་ཅན་གྱི་དུས་ན་ངན་པ་ཞིག་ཏུ་གནས་པ་ལ། ཡར་སངས་རྒྱས་ཀྱི་དུས་ན་བཟང་པོ་ཞིག་དུ་སོང་བ་མ་ལགས། ད་ལྟར་གྱི་དུས་འདི་བས་ལྷག་པའི་ཆོས་སྐུ་ཞིག་ལོགས་ན་ཡོད་པ་མ་ལགས། རིག་མ་རིག་སྤུ་རིས་བག་ཙམ་ཞིག་ཡིན། དེས་ན་ཆོས་སྐུ་མཉམ་སྦྱོར་གསུངས་པ་ཡིན་ནོ། ། ཉམས་ལེན་པ་མཚམས་ཀྱི་ངོ་སྤྲོད་ནི་ཞལ་ལས་ཤེས་པར་««རྟོག་མི་རྟོག་ཕར་འགྲོ་ཚུར་འགྲོའི་སྐབས་»»བྱའོ། ། དེ་ལྟར་ཡང་། མཐར་ཐུག་འབྲས་བུའི་ཆོས་སྐུ་དེ། ། ཉོན་མོངས་རྣམ་རྟོག་དངོས་སུ་གདའ། ། ཞེས་པ་དང་། རིག་དང་མ་རིག་གཉིས་མེད་ཡིན། ། མ་རིག་ཡེ་ཤེས་ཆེན་པོ་ཡིན། ། ཞེས་དང་། འཁོར་བ་དང་ནི་མྱ་ངན་འདས། ། གཉིས་སུ་ཡོད་པ་མ་ཡིན་ཏེ། ། འཁོར་བའི་རང་བཞིན་ཤེས་པ་ལ། ། མྱ་ངན་འདས་ཞེས་བརྗོད་པ་ཡིན། ། ཞེས་གསུངས་པས་གཞི་གདོད་མ་ནས་འཁོར་འདས་གཉིས་སུ་མེད་པ་ཆོས་སྐུ་འབའ་ཞིག་ཏུ་གནས་པ་ལགས་སོ། ། མཉམ་རྗེས་ཟུང་འཇུག་གི་ངོ་སྤྲོད་བགྱི་བ་འདི་ལ་མཉམ་གཞག་རྗེས་སུ་ལྡང་བ་དང་། མཉམ་གཞག་རྗེས་ཤེས་སུ་གནས་པ། རྗེས་ཤེས་མཉམ་གཞག་ཏུ་གནས་པ་བགྱི་བ་འདི་ལ་དཔེའི་ཆོས་གསུམ་གྱིས་ངོ་སྤྲོད་པ་ཡིན། དེའང་དང་པོ་ཆུ་ཕྲན་དང་རྒྱ་མཚོ་ལྟ་བུ་ཞེས་པ་ནི། རྒྱ་མཚོ་ལས་ཆུ་བོ་འབྱུང་ཞིང་། ཆུ་བོ་ལས་རྒྱ་མཚོ་འབྱུང་བ་བཞིན་དུ་མཉམ་རྗེས་གཉིས་ཀྱང་གཅིག་ལས་གཅིག་འབྱུང་བ་ལགས། རྒྱ་མཚོ་དང་རྦ་རླབས་ལྟ་བུ་ཞེས་པ་ནི། རླུང་གིས་མ་བསྐྱོད་པའི་རྒྱ་མཚོ་ལྟ་བུ་ནི་མཉམ་གཞག་སྟེ། རླུང་དེ་དང་འདྲ་བའི་འདུ་བྱེད་ཀྱི་རྐྱེན་གྱིས་བསྐྱེད་ནས་རྒྱ་མཚོ་ཉིད་རྦ་ཀློང་དུ་འབྱུང་ཞིང་། དེ་བཞིན་དུ་མཉམ་གཞག་དེ་ཉིད་རྗེས་ཤེས་སུ་ལྡང་ཞིང་། རྒྱ་མཚོ་རྦ་རླབས་ལ་གནས་པ་བཞིན་དུ་མཉམ་གཞག་དེ་ཉིད་རྗེས་ཤེས་ལ་གནས་པ་ལགས། རླུང་ཞི་ན་རྦ་རླབས་དེ་ཉིད་ཀྱང་རྒྱ་མཚོར་མེར་གྱིས་གནས་པ་བཞིན་དུ་གཟུང་འཛིན་འདུ་བྱེད་ཀྱི་རྣམ་རྟོག་ཞི་ནས་རྗེས་ཤེས་དེ་ཉིད་མཉམ་གཞག་དུ་འཇུག་ཅིང་གནས་པ་ཡིན། དཔེར་ན་རྒྱ་མཚོ་དང་རྦ་རླབས་དབྱེར་མེད་པ་བཞིན། མཉམ་རྗེས་གཉིས་ཀྱང་དབྱེར་མེད་པ་ཡིན། དྲན་པ་རང་སྟོང་ཐབས་ཤེས་རབ་གཉིས་མེད་མཉམ་རྗེས་ཟུང་འཇུག་གི་ཉམས་ལེན་ནི་ཞལ་ལས་ཤེས་པར་བྱའོ། ། གཅོང་རོང་གི་འབབ་ཆུ་ལྟ་བུ་ཞེས་པ་ནི། ལུང་པ་ཡངས་དོག་གིས་བྱེད་པ་ལས་ཆུ་ལ་དྲག་ཞན་མེད་ཀྱང་ཆུ་ཉིད་དུ་རོ་གཅིག་པ་བཞིན་དུ་མཉམ་རྗེས་ལ་མཐོ་དམན་གྱི་ཉམས་སྣ་ཚོགས་སུ་ཤར་ཡང་སེམས་ཉིད་ཀྱི་ངོ་བོར་རོ་གཅིག་པ་ཡིན། དེས་ན་མཉམ་གཞག་བཟང་པོ་ཞིག་ཡོད་ན་རྗེས་ཤེས་ཀྱང་སྒྱུ་མའམ་ཆོས་ཉིད་དུ་འཆར་བ་ཡིན། སྒོམ་ཆེན་པ་འགའ་ཞིག་མཉམ་གཞག་བཟང་པོ་ཡོད་ཟེར་ནས་རྗེས་ཤེས་སུ་ཆགས་སྡང་མང་པོ་བྱེད་པར་སྣང་། མཉམ་གཞག་བཟང་པོ་ཡོད་ན་རྗེས་ཤེས་ངན་པ་གར་སྲིད། སྨན་གྱི་སྡོང་པོ་ལ་དུག་གི་ལོ་མ་འོང་མི་སྲིད་པ་དང་འདྲ་བ་ཡིན། དེས་ན་བླ་མ་རིན་པོ་ཆེའི་ཞལ་ནས། མཉམ་གཞག་ཡོད་མེད་རྗེས་ཀྱིས་ཤེས་གསུང་། སེམས་ཉིད་ནམ་མཁའ་མདུད་འགྲོལ་འདི་ལ་ཐུག་ཕྲད་ཐོག་འགེལ་གྱི་ཉམས་ལེན། སེམས་ཉིད་མ་བུ་ངོ་སྤྲོད་ཀྱི་གདམས་པ་བགྱི་བ་འདི་སྟོན་པ་ལགས། དེ་ལ་གསལ་བྱེད་ཀྱི་གསུང་ཚིག་གསུམ་གྱིས་ངོ་སྤྲོད་པ་ཡིན། དང་པོ་སེམས་ལས་སེམས་བྱུང་ཞིང་། སེམས་བྱུང་ལས་ཀྱང་སེམས་བྱུང་བས། སེམས་བྱུང་གི་སྣང་བ་ཐོལ་སྐྱེས་ཀྱི་ཤེས་པ་གློ་བུར་བ་དེ་སེམས་ལས་བྱུང་ཞིང་། གཉེན་པོ་ལ་དྲན་པ་རང་སྟོང་གིས་ཕག་སྣའི་གཏུན་བུ་ལྟར་ཐུག་ཕྲད་དུ་གཉུག་མའི་རིག་པ་འདི་ཉིད་ཀྱི་སྟེང་དུ་ཐོག་འགེལ་དུ་ཉམས་སུ་བླངས་པས། སེམས་བྱུང་གི་སྣང་བ་འདི་གཞི་མེད་རྩ་བྲལ་དུ་ལྷག་གིས་འཆར་བ་ཞིག་འབྱུང་བ་ཡིན། སྦྲུལ་མདུད་ནམ་མཁར་འཕང་བ་ཞེས་པ་ནི། སྦྲུལ་དེ་ལ་མདུད་པ་མང་པོ་བྱས་ནས་ནམ་མཁའ་ལ་འཕངས་པས་ནམ་མཁའ་རྟེན་མེད་ལ་ཁོ་རང་གིས་མདུད་པ་འགྲོལ་ནུས་པ་བཞིན་དུ་སེམས་ཅན་ཉིད་གཟུང་འཛིན་རྣམ་རྟོག་གི་མདུད་པས་བཅིངས་པ་འདིའང་། སེམས་ནམ་མཁའ་ལྟ་བུའི་ངང་དུ་བཞག་པས་གཟུང་འཛིན་རྣམ་རྟོག་གི་མདུད་པ་རང་གྲོལ་དུ་འགྲོ་བ་ཡིན། སྤྲིན་དང་ནམ་མཁའ་ལྟ་བུ་ཞེས་པ་ནི། ཁ་དོག་སྣ་ཚོགས་པའི་སྤྲིན་དེའང་བྱུང་ཡང་ནམ་མཁའ་ལས་འབྱུང་ཞིང་། ཐིམ་ཡང་ནམ་མཁའ་ལ་ཐིམ་པ་བཞིན་དུ་ཚོགས་དྲུག་གི་སྣང་བ་དཀར་དམར་སྣ་ཚོགས་སུ་སྣང་བ་འདི་ཡང་གཉུག་མའི་རིག་པ་འདི་ཉིད་ཀྱི་སྟེང་དུ་བཞག་ནས། ཚོགས་དྲུག་གི་སྣང་བ་ཐམས་ཅད་རིག་པ་འདི་ཉིད་ཀྱི་སྟེང་དུ་གྲོལ་བ་ཡིན། དེས་ན་སེམས་ཉིད་ནམ་མཁའ་མདུད་འགྲོལ་གྱི་གདམས་པ་བྱ་བ་ཡིན། འདི་ཐུན་མོང་མ་ཡིན་པའི་གདམས་པ་ཟབ་མོ་ཡིན་པས་ཞལ་ལས་ཤེས་སོ། ། དཔེར་ན་མ་བུ་གཉིས་བྲལ་ནས་མ་བུ་ལ་གདུང་ཞིང་། བུ་མ་ལ་གདུང་བས། གདུང་བའི་སྡུག་བསྔལ་རྒྱུན་མི་ཆད། མ་བུ་གཉིས་ཕྲད་ནས་གདུང་བའི་སྡུག་བསྔལ་རྒྱུན་ཆད་ནས་སེམས་རང་མལ་དུ་གནས་པ་བཞིན་དུ་སྣང་སེམས་ཐ་དད་དུ་བཟུང་ནས་འཁོར་བའི་སྡུག་བསྔལ་རྒྱུན་མི་ཆད་པ་ཡིན། འདི་གཉིས་དབྱེར་མེད་དུ་ཉམས་སུ་བླངས་ན་སྡུག་བསྔལ་རྒྱུན་ཆད་ནས་མཐོ་རིས་དང་ཐར་པའི་བདེ་འབྲས་ཐོབ་པ་ཡིན། འདི་ལ་སེམས་ཉིད་མ་བུ་ངོ་སྤྲོད་ཀྱི་གདམས་པ་གསུང་བ་ཡིན། འདི་དུས་གསུམ་གྱི་སངས་རྒྱས་ཐམས་ཅད་ཀྱི་མཁྱེན་པའི་ཡེ་ཤེས་ཕྱིན་ཅི་མ་ལོག་པ་ཡིན། ཁོ་བོའི་ཉམས་སུ་ལེན་པའི་ཆོས་ཐམས་ཅད་ཀྱི་སྙིང་པོ་དྲི་མ་མེད་པ་ཡིན། ངའི་གདམས་པ་རིན་པོ་ཆེ་འདིའི་ངོ་སྤྲོད་ཉམས་ལེན་ཟུར་ཙམ་རེ་མེད་པར། དགེ་བཤེས་དང་སྒོམ་ཆེན་པ་འགའ་རེ་ཁ་ཕོ་གནམ་ཙམ་གཏོང་བར་འདུགཁྱེད་རྣམས་རྩ་རླུང་ནི་དར་ལ་བབས། གདམས་པ་འདི་ལྟ་བུ་ཐོབ། ད་ཚེ་གཅིག་གིས་བྱང་ཆུབ་སྒྲུབ་པ་ལ་དཀའ་ལས་ཅི་ཡོད། ཟན་ཟ་བ་ལས་ཀྱང་སླ་བ་ཡིན། ལར་འདི་ལ་བུ་མ་ཐོག་ཏུ་ངོ་སྤྲད་ནས་ཉམས་སུ་ལེན་པ་ཞིག་དགོས་པ་ཡིན། དཔེར་ན་རྒྱལ་པོ་བཙོན་དུ་བཟུང་ན་འབངས་ཆམ་ལ་འབེབས་པ་དང་འདྲ་བ་ཡིན། ཉམས་ལེན་གྱི་གནད་འདིས་འཁོར་འདས་ཀྱི་ཆོས་ཐམས་ཅད་སྒྲོག་རང་གྲོལ་ལ་ཆ་བ་ཡིན། ««འདི་ལ་བཀའ་རྒྱ་ཡོད་པས་ཐུན་མོང་མ་ཡིན་པའི་གདམས་ངག་ནི་ཞལ་ལས་ཤེས་སོ། »» ། ཉོན་མོངས་རྣམ་རྟོག་མ་བུ་ངོ་སྤྲོད་པ་འདི་ལ་ངེད་རང་རྣམས་ཀྱི་རྒྱུད་ལ་ཉོན་མོངས་པའི་རྣམ་པར་རྟོག་པ་གང་ཇི་སྙེད་ཅིག་སྐྱེས་ཀྱང་། སྒོམ་མ་ཐོག་ཏུ་བུ་བཞག་ནས་ཉམས་སུ་བླངས་པས་ཉོན་མོངས་པ་རང་ཞི་རང་དག་ཏུ་སོང་ནས་སྐྱེ་མེད་དུ་ཁྲོལ་གྱིས་འཆར་བ་ཡིན། ཉོན་མོངས་པ་བྱུང་ཡང་ཁོ་རང་ལས་བྱུང་། ཁོ་རང་ལ་བལྟ་ཞིང་མཉམ་པར་བཞག་པས་ཁོ་རང་གི་ངང་དུ་གྲོལ་བ་ཡིན་ཏེ། དཔེར་ན་ནམ་མཁའ་དང་འཇའ་ཚོན་ལྟ་བུ་ཡིན། ཉམས་མྱོང་བདེ་གསལ་མི་རྟོག་པའི་ཉམས་བཟང་པོ་སྐྱེས་ཀྱང་། ཡོན་ཏན་གོང་མའི་རྩལ་མ་ཤར་ན་ཞི་གནས་ཀྱི་ཉམས་མགོ་གཏུམ་ཡིན་པས། མ་ཐོག་ཏུ་བུ་ངོ་འཕྲོད་ནས་ཉམས་སུ་བླངས་ན་མཚན་མ་རང་སར་གྲོལ། རྟོག་པའི་ངོ་བོ་ལྷང་ལ་འབུད་པ་ཡིན། སྡུག་བསྔལ་དང་བར་ཆད་མ་བུ་ངོ་སྤྲོད་བགྱི་བ་འདི་ལ་གསུམ་ལགས། ཏིང་ངེ་འཛིན་གྱི་སེམས་ཀྱི་བར་ཆད། འབྱུང་བ་ལུས་འཁྲུགས་ཀྱི་བར་ཆད། ཕྱི་རོལ་བདུད་ཀྱི་བར་ཆད་དང་གསུམ་ཡིན། དེ་ལ་ཕྱི་ནང་གི་བར་ཆད་གཉིས་ཡིན། ནང་བྱིང་རྒོད་ཏིང་ངེ་འཛིན་གྱི་བར་ཆད་འདི་ལ། བྱིང་ཞིང་འཐིབས་ནས་ཏིང་ངེ་འཛིན་ལྷོད་ཕྱངས་ཀྱིས་སོང་ན། ནམ་མཁའ་དཔུང་སྒྱུར་གྱི་ཕྱག་རྒྱ་སོར་མོ་རྣམས་བསྣོལ་བ་ལྟག་པར་བཟུང་ལ། མིག་ནམ་མཁར་བལྟ་ཞིང་དཔུང་པ་གཉིས་གཟུར་བས་ནམ་མཁའི་རླུང་དཀར་ཞིང་བསིལ་བ་མགྲིན་པ་ཡན་ཆད་གང་བ་ལ་མཉམ་པར་བཞགརིག་པ་འཕྲོ་ཞིང་རྒོད་ནས་མ་འཆུན་ན། རྡོ་རྗེ་སེམས་དཔའ་ས་འཛིན་གྱི་ཕྱག་རྒྱ་««སྐྱིལ་ཀྲུང་གི་སྟེང་དུ་ལག་པ་བཞག་»»བཅས་ལ་ས་རླུང་སེར་ཞིང་འཇམ་པ་ལ་མཉམ་པར་བཞགཤེས་པ་རྩུབ་ཅིང་སྤུན་ན་སྣ་རྩེ་ཨའི་གདམས་པ་ལ་མཉམ་པར་འཇོག་པ་གནད་ཤིན་ཏུ་ཟབ་པ་ཡིན་བགྱི་བ་གསུང་། བླ་མ་རིན་པོ་ཆེའི་ཞལ་ནས་ཀྱང་། སེམས་ཀྱི་རྩ་གནད་མིག་ལ་ཡོད། ། དེ་ཕྱིར་སྤྱན་མིག་མི་འགྱུར་བ། ། ཕྱག་རྒྱ་ཆེན་པོའི་མན་ངག་ཡིན། ། ཕྱི་ཡུལ་སྣང་སེམས་ཀྱི་བར་ཆད་འདི་ལ། སྟེང་དུ་གནམ་རྡིབ། འོག་དུ་མཚོ་རྡོལ་ཡང་ཏིང་ངེ་འཛིན་དེ་ལ་སྐད་གཅིག་ཀྱང་མ་ཡེངས་པ་ཞིག་དགོས་པ་ཡིན། ཆོས་རྗེ་གངས་དཀར་བ་««ཐོག་ཏུ་རྡོ་ཆར་ཕབ་པ་ལ་ཡེངས་པ་མེད་པའི་དཔེ་»»ལྟ་བུའམ། སྒོམ་པ་ལྷ་ས་བ་ལྟ་བུ་ཡིན། ང་ཡང་སྔོན་ཨེ་ཆུང་ན་ཡོད་པའི་དུས་ན། ཉིན་གཅིག་གཟིམས་མལ་ན་ཐུགས་དམ་མཛད་ཀྱིན་ཡོད་ཙམ་ན། བྱེའུ་གཅིག་གིས་སྐད་སྙན་པ་སྒྲོགས་པ་ལ་ཤེས་པ་དར་ཅིག་ཡེངས། ཕྱིས་བར་ཆད་དུ་ཤེས། གཞན་ཡང་སྡིག་པ་རྭ་ཅན་དང་། སྦྲང་བུ་ལ་སོགས་པའི་ལོ་རྒྱུས་མང་དུ་ཡོད། དེས་ན་རྣམ་རྟོག་སྐད་ཅིག་ཀྱང་མ་ཡེངས་པར་གནད་དུ་བསྣུན་དགོས་པ་ཡིན། སྐད་ཅིག་མ་གཅིག་ཡེངས་ཀྱང་། དེའི་བྱེད་པས་ཕྱི་རོལ་ཏུ་མི་དགེ་བའི་ལྟས་མང་པོ་ཞིག་འབྱུང་བར་འདུགསྒོམ་ཆེན་པ་འགའ་ཞིག་ལ་ཉེས་སྐྱོན་དང་སྡུག་བསྔལ་འབའ་ཞིག་འབྱུང་བ་དེ་སེམས་ནང་དུ་མ་གནས་པས་ལན་པ་ཡིན་མོད། བར་ཆད་བྱ་བ་ལོགས་ན་མེད། ཏིང་ངེ་འཛིན་ལ་སྐད་ཅིག་ཡེངས་ཀྱང་དེ་ག་བར་ཆད་ཡིན་མོད། འདི་ལ་ཏིང་ངེ་འཛིན་གྱི་བར་ཆད་མ་བུ་ངོ་སྤྲོད་ནས་ཉམས་སུ་བླངས་པས། སྐྱོན་འདག་པ་དང་ཡོན་ཏན་རྫོགས་པ་ལ་ཚེགས་མེད་པ་ལགས། གཉིས་པ་འབྱུང་བ་ལུས་འཁྲུགས་འདི་ལ་སྒོམ་པའི་དུས་སུ་ས་རླུང་དང་རླུང་གི་རླུང་འཁྲུགས་ནས་ཞེ་སྡང་འབའ་ཞིག་འོང་། ཆུ་རླུང་དང་མེ་རླུང་འཁྲུགས་ན། ཕྱིའི་ཆགས་པ་བས་ནང་སེམས་ཅན་ལ་སྲེད་པ་ཤས་ཆེ། ཉོན་མོངས་གཉིས་ཀྱི་ཚ་གྲང་གི་སྟོབས་རྒྱས་ནས་འབྱུང་བ་འཁྲུགས་ཏེ་ལུས་ལ་ན་ཚ་དང་། སྡུག་བསྔལ་མང་པོ་འབྱུང་བ་ཡིན། དེ་ལ་ཉེས་སྐྱོན་གང་བྱུང་ཡང་བླ་མ་ལ་མོས་གུས་བྱ་ཞིང་གསོལ་བ་གདབ། ན་ཚ་དང་སྡུག་བསྔལ་མ་བུ་ངོ་སྤྲད་པས་ཉེས་སྐྱོན་ལས་གྲོལ་ནས་ཡོན་ཏན་གོང་མའི་སྟོབས་སུ་གྱུར་བ་ཡིན། གསུམ་པ་ཕྱི་རོལ་ཏུ་བདུད་ཀྱི་བར་ཆད་འདི་ལ། མི་དང་མི་མ་ཡིན་པའི་བར་ཆད་གཉིས་ཡིན། དང་པོ་མིའི་བར་ཆད་ནི། རྙེད་བཀུར་དང་། ཞབས་ཏོགཆོས་ཞུ་བ་ལ་སོགས་པ་བྱུང་ནས་གཡེང་བ་ཤས་ཆེ་ན་སྒྲུབ་པའི་བར་ཆད་བྱས་ན་དེ་ལས་འབྲོས་པར་བྱ། གདུལ་བྱ་དུས་ལ་བབས་ན་བྱང་ཆུབ་སེམས་ཀྱིས་སེམས་ཅན་གྱི་དོན་བྱ། གཉིས་པ་མི་མ་ཡིན་གྱི་བར་ཆད་ནི། མལ་དུ་བསྡད་ནས་དགེ་སྦྱོར་བྱ་སྙམ་ཙ་ན་འགྲོ་སྙིང་འདོད། ལྟ་སྙིང་འདོད། ཚིག་པ་ཟ། རྣམ་རྟོག་འཕྲོ་འདུ་སྣ་ཚོགས་པ་འོང་། དེ་ལ་མ་བུ་ངོ་སྤྲད་ནས་ཉམས་སུ་བླངས་པས་བར་ཆད་མི་འབྱུང་། རྣམ་རྟོག་མགོ་མ་ནོན་ན། ཉོན་མོངས་པ་གང་ཤས་ཆེ་བ་ཞིག་སྔོན་ལ་ལྡང་། དེ་ལས་སྐྱེས་པའི་གདོན་གཅིག་གིས་བར་ཆད་བྱེད། དེ་བཞིན་དུ་ཉོན་མོངས་པ་རེ་རེ་ལས་སྐྱེས་པའི་ཕྱི་རོལ་ཏུ་བདུད་རེ་རེས་བར་ཆད་བྱེད་པ་ཡིན། ཁྱེད་རྣམས་ཀྱིས་རི་ཁྲོད་ལ་སོགས་པ་དབེན་པའི་གནས་སུ་དགེ་སྦྱོར་འཕེལ་ཙམ་ན་ཉོན་མོངས་པ་རྟོག་པ་བསྐྱེད་དུ་མི་བཏུབ་པ་ཡིན། སྐྱེས་ན་ཅིག་ཅར་དེ་ཉིད་དུ་ཉམས་སུ་བླངས་པས། ལྟས་དང་ཆོ་འཕྲུལ་ལ་སོགས་པ་འབྱུང་བ་དེའང་མ་བུ་ངོ་སྤྲད་ནས་ཉམས་སུ་བླངས་པས། བར་ཆད་དངོས་གྲུབ་ཏུ་འགྱུར་བ་རྗེ་བཙུན་ཆེན་པོ་ལྟ་བུ་ཡིན། སླར་ཕྱི་རོལ་གྱི་ལྟས་དང་ཆོ་འཕྲུལ་གང་བྱུང་ཡང་རང་གི་མཉམ་གཞག་དེ་ལས་སྐད་ཅིག་ཀྱང་མ་ཡེངས་པ་ཞིག་དགོས་པ་ཡིན། དཔེར་ན་ཆོས་རྗེ་ཟངས་དཀར་བ་ལྟ་བུ་ཡིན་གསུང་། དེ་བཞིན་གཤེགས་པ་ཉིད་ལ་ཡང་ཐུགས་ཀྱི་རྟོག་པ་སྐད་ཅིག་མ་གཅིག་བྱོན་པས་བདུད་ཀྱི་དམག་བྱེ་བ་དུང་ཕྱུར་བྱུང་སྐད། རྗེ་ཕག་མོ་གྲུ་པའི་སློབ་མ་སྟོན་པ་ངམ་ཤོད་པ་ཁྲག་««གསུང་བཅག་ནས་རི་ལ་བྱོན་པས་མ་ཤི་ཟེར་ནས་བར་ཆད་བྱས། »»འབྱམས་གྲོངས་སྐད། ལར་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་སེམས་ལས་བྱུང་ཞིང་། རླུང་སེམས་དབྱེར་མེད་པའི་གནད་ཀས་མ་བུ་ངོ་སྤྲད་ནས་ཉམས་སུ་བླངས་ན་ཡུལ་ཡུལ་ཅན་མཉམ་ཉིད་དུ་རྟོགས་ནས་སྐྱོན་འདག་པ་དང་ཡོན་ཏན་རྫོགས་པ་ལ་ཚེགས་མེད་པ་ཡིན། རྣལ་འབྱོར་བཞིའི་བྱུང་ཚུལ་ངོ་སྤྲད་པ་འདི་ལ་དང་པོ་རྩེ་གཅིག་གི་ཉམས་སྣང་སྟེ། ནམ་མཁའ་གཡའ་དག་པའི་བར་སྣང་ངམ། ཟླ་དཀར་གྱི་བར་སྣང་ལྟ་བུ་ཞིག་འབྱུང་བ་ལགས། སྤྲོས་བྲལ་གྱི་རྟོགས་པ་དེ་སྒྲོ་འདོགས་ཆོད་པ་སྐྱུ་རུ་ར་ལག་མཐིལ་དུ་བཞག་པའམ། སྒྲིབ་གཡོགས་མེད་པའི་མཎྜལ་སྟེང་དུ་ཤེལ་གོང་བཞག་པའམ། སྤྲོས་པ་ཐམས་ཅད་དང་བྲལ་བ་ནམ་མཁའི་དབྱིངས་ལྟ་བུ་ཞིག་འབྱུང་བ་ལགས། དུ་མ་རོ་གཅིག་གི་མཚན་ཉིད་དེ་སྣང་བ་སེམས་སུ་ཆོད་པས་སྣང་སྲིད་འཁོར་འདས་ཀྱིས་བསྡུས་པའི་ཆོས་ཐམས་ཅད་མཚོ་ནང་དུ་ཆར་བབས་པའམ། འཁྱག་པ་ཆུར་ཞུ་བ་བཞིན་དུ་སྣང་བ་སེམས་ཀྱི་མཚན་ཉིད་དུ་འཆར། ཉོན་མོངས་པ་ཐམས་ཅད་རྡོ་ཚན་ལ་ཁ་བ་བབས་པ་བཞིན་དུ་མ་འགགས་པ་སྟོང་ཉིད་ཀྱི་རྩལ་དུ་འཆར། སེམས་ཀྱི་མཚན་ཉིད་སྣང་བ་སྣ་ཚོགས་སུ་ཤར་ནས་རྒྱུ་འབྲས་ཀྱི་རྟེན་ཅིང་འབྲེལ་པར་འབྱུང་བ་ལ་མ་འདྲེས་པ་ཡོངས་སུ་རྫོགས་པ་ཤ་མོང་གི་སུལ་ལྟ་བུར་མཁྱེན་པ་ཞིག་འབྱུང་བ་ལགས། སྒོམ་དུ་མེད་པ་ཆོས་སྐུའི་རྣལ་འབྱོར་བགྱི་བ་འདི་ལ། གཞི་སེམས་ཀྱི་རང་བཞིན་བཅོས་བསླད་མེད་པ་འདིའི་སྟེང་དུ་ཕེབས་ནས་གཉུག་མ་རིག་པ་ཆོས་སྐུ་འདི་ལ་སྨྲ་བའམ། བསམ་པའམ། བརྗོད་པའམ། རྟོག་དཔྱོད་ཀྱི་བློའི་ཡུལ་ལས་འདས་པར་རྟོགས་ནས་གདུལ་བྱའི་སྣང་བ་མཁྱེན་པ་གཉིས་ཀྱི་ཡེ་ཤེས་ཀྱིས་གང་ལ་གང་འདུལ་སེམས་ཅན་གྱི་དོན་མཛད་པའི་འཕྲིན་ལས་དང་བཅས་པ་འབྱུང་བ་ལགས། ངའི་རི་ཆོས་འདི་ཉམས་ལེན་གེགས་སེལ་དང་བཅས་པ་ཡིན་པས་ཤིན་ཏུ་ཟབ་པ་ཡིན། ད་ཁྱེད་རྣམས་ཀྱང་ཕ་ཡུལ་རི་ཁྲོད་ལ་གྱིས། གྱོང་ལྟོ་གོས་གཉིས་ལ་བསྐུར། འཇིག་རྟེན་ཚེ་འདིའི་སྤྲོས་པ་ཆོད། ཉམས་ལེན་གཡག་ཤི་འབྲེང་ཆད་དུ་གྱིས། ཚེ་འདིའི་བསམ་སྦྱོར་གྱི་རྟོག་པ་སྐྱེས་ན། ཁྱོད་འདྲ་བའི་ཆོས་པ་ཞིག་འོང་བ་བླ་མ་དཀོན་མཆོག་གི་ཐུགས་ཀྱིས་ནི་རེ་ཁྲེལ་སྙམ་དུ་བསམ་སྟེ། རང་གིས་རང་ལ་གཞེན་བསྐུལ་འདེབས་པ་ཞིག་དགོས་པ་ཡིན། ཉམས་ལེན་རི་ཁྲོད་དུ་གྱིས། ཡོན་དུ་གསེར་ཕུལ། མན་ངག་སྙིང་གི་ཁུག་མར་ཆུགས་གསུངས་སོ། ། རི་ཆོས་གསེར་ཁུག་མ་ཞེས་བྱ་བ་ཆོས་རྗེའི་གདམས་པ། སློབ་དཔོན་ཞང་གིས་དབུ་མཛད་པའི་བླ་མ་ཟོ་བོ་བ་ལ་སོགས་པའི་མཆེད་གྲོགས་འགའ་རི་ལ་བྱོན་དུས་སུ་གསུངས་པ་རྫོགས་སཽ། ། ། །